Sub stesen Kanowit hampir siap
KUCHING: Sub stesen Kanowit 132/33/11 kilovolt (KV) baharu yang akan menghubungkan Kanowit dengan grid elektrik utama melalui saluran penghantar Kemantan-Song Kemantan-Song/Kapit 132KV yang sedia hampir siap. Sarawak Energy Berhad (SEB) dalam satu kenyataan berkata, sub stesen itu akan memperkuatkan rangkaian pengedaran di kawasan itu dan meningkatkan kebolehpercayaan bekalan. Sebelum pengoperasian sub stesen baru, penyambungan saluran penghantar dari talian Kemantan-Song / Kapit dari grid elektrik memerlukan penutupan satu talian yang dijadualkan dari 14 hingga 21 Ogos ini. Walaupun bekalan elektrik dijangkakan tidak terjejas sepanjang kerja-kerja pemasangan dijalankan, perkhidmatan komunikasi (Sacofa) untuk Kapit dan Song akan mengalami gangguan selama sekitar 8 jam pada 15 Ogos. Perkhidmatan komunikasi yang masih ada adalah Talian Tetap TM dan Unifi Mobile. Kenyataan itu turut berkata, pada masa ini Kanowit dan kawasan di sekitarnya dibekalkan melalui dua litar talain bekalan 33KV ‘overhead’ yang berjalan pada jarak sekitar 35KM dari sub stesen 33/11KV Lapangan Terbang Sibu menjadikan saluran bekalan panjang ini rentan terhadap gangguan dan kerosakan. Sub stesen Kanowit yang dibiayai di bawah Projek Rakyat Sarawak adalah salah satu projek utama untuk meningkatkan liputan elektrik luar bandar di bawah Skim Elektrifikasi Luar Bandar dan memenuhi permintaan permintaan untuk Daerah Kanowit. Sub stesen RM54 juta yang baru juga akan berfungsi sebagai ‘suntikan baru’ yang secara signifikan akan meningkatkan rangkaian bekalan untuk Kanowit dan kawasan luar bandar sekitarnya. Semua persediaan yang diperlukan telah diambil untuk memastikan penyiapan kerja dengan selamat dalam masa sesingkat mungkin. Sekiranya cuaca buruk, kerja boleh ditangguhkan atas alasan keselamatan. Sementara itu, pasukan teknikal akan memantau prestasi saluran bekalan terutama ke kemudahan kritikal seperti klinik dan pusat penyimpanan vaksin Covid-19. Pasukan yang dilengkapi dengan genset bergerak akan bersiap sedia untuk pemulihan yang cepat sekiranya berlaku gangguan kuasa. Dalam pada itu, Sarawak Energy meminta maaf atas kesulitan yang ditimbulkan dalam usaha berterusan untuk memodenkan sistem kuasa Sarawak dan menyediakan bekalan elektrik yang boleh dipercayai untuk rakyat. Orang ramai boleh menghubungi Pusat Jagaan Pelanggan Sarawak Energy di talian 1300-88-3111, atau menggunakan aplikasi bergerak Sarawak Energy SEBcares untuk mendapatkan kemas kini terbaru dari kerja-kerja sambungan dan melaporkan pemadaman untuk membantu pemulihan bekalan elektrik dengan cepat. Oleh JEAKQLEYN YACHO 
See author's posts
